DA Den Europæiske Unions Tidende CE 88/270

(2004/C 88 E/0275)

SKRIFTLIG FORESPØRGSEL E-1010/04

af Johannes Voggenhuber (Verts/ALE) til Kommissionen

(1. april 2004)

Om: Lobau-motorvejen

Republikken Østrig har til hensigt at anlægge en motorvej gennem dele af nationalparken Lobau. Det beskyttede naturområde Lobau er af Republikken Østrig hos Kommissionen udpeget både som fuglereservat ifølge direktiv 79/409/EØF (1) og som habitatområde ifølge direktiv 92/43/EF (2).

Der er planer om at reducere det beskyttede område langs dets periferi. Motorvejen skal efter planerne strække sig ind i det beskyttede område på dette sted og derefter forløbe videre i en tunnel under området. Et andet vejforløb, som ikke påvirker naturområdet Lobau, ville rent teknisk være muligt.

Der er endvidere planer om at gøre en eksisterende vej, der forløber langs det beskyttede område Lobau, fire- eller sekssporet (plus to nødspor) i retning mod den planlagte motorvej.

1. Kan der ud fra et fællesskabsretligt synspunkt tillades indgreb i Natura-2000-området Lobau med henblik på et motorvejsprojekt?

2. Er det tilladt at etablere en motorvej under et Natura 2000-område?

3. Skal den fire- til sekssporede udbygning af den langs det beskyttede område forløbende vej underkastes en WM-vurdering ifølge flora-fauna-habitat-direktivets artikel 6?

Svar afgivet på Kommissionens vegne af Margot Wallström

(30. april 2004)

Området »Nationalpark Donau-Auen (Wiener Teil)« (AT1301000) er udpeget af Østrig som særligt beskyttet område efter fugledirektivet (3) og foreslået som lokalitet af fællesskabsbetydning efter habitatdirektivet (4). Det dækker 2 258 ha. Stødende op til dette område er lokaliteten »Donau-Auen östlich von Wien« i Niederösterreich på 9 172 ha, der er udpeget som særligt beskyttet område (AT1204V00) og foreslået som lokalitet af fællesskabsbetydning (AT1204000), på 9 579 ha. Begge disse former for beskyttede områder — habitatområder og fugleområder — udgør Natura 2000-nettet.

Hvad det ærede medlems spørgsmål angår, kan Kommissionen give følgende svar:

— Fællesskabslovgivningen tillader ikke, at Natura 2000-lokaliteter indskrænkes som følge af infrastrukturprojekter. Medlemsstaterne kan ikke på denne måde unddrage sig deres forpligtelser i medfør af EU's naturbeskyttelseslovgivning. Natura 2000-lokaliteterne skal afgrænses på et rent videnskabeligt grundlag ud fra forekomsten af arter og naturtyper af fællesskabsbetydning og disses behov.

— Om anlæg af en motervej er forenelig med kravene i EU's naturbeskyttelseslovgiving, skal bedømmes fra gang til gang. Hvis en foreslået plan/projekt vil kunne påvirke en Natura 2000-lokalitet, skal planen/projektet underskastes en vurdering i overensstemmelse med habitatdirektivets artikel 6. Denne artikel indholder materielle og proceduremæssige bestemmelser til sikring af, at udviklingsprojekter ikke kan påvirke Natura 2000-lokaliteter, medmindre de — såfremt der ikke findes alternative løsninger — kan begrundes ud fra bydende nødvendige hensyn til væsentlige samfundsinteresser. Hvis den pågældende lokalitet huser en prioriteret naturtype og/eller en prioriteret art, kan der kun henvises til hensynet til den menneskelige sundhed eller den offentlige sikkerhed, til væsentlige gavnlige virkninger på miljøet, eller, efter udtalelse fra Kommissionen, til andre bydende nødvendige hensyn til væsentlige samfundsinteresser.

— Der skal foretages en vurdering efter habitatdirektivets artikel 6, hvis en plan eller et projekt kan påvirke en Natura 2000-lokalitet væsentligt. Er dette tilfældet, spiller planens eller projektets beliggenhed ingen rolle — det være sig inden for eller uden for Natura 2000-lokaliteten.

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

(3) Rådets direktiv 79/409/EØF af 2. april 1979 om beskyttelse af vilde fugle, som ændret ved Kommissionens direktiv 91/244/EØFaf 6. marts 1991, EFT L 115 af 8.5.1991.

(4) Rådets direktiv 92/43/EØF af 21. maj 1992 om bevaring af naturtyper samt vilde dyr og planter.